**Vispārējas vadlīnijas**

**uzņēmumu darba organizēšanai COVID -19 izplatīšanās laikā**

Vadlīnijas sagatavotas, pamatojoties uz epidemioloģiskās drošības pasākumiem un pretepidēmijas pasākumiem Covid-19 izplatības ierobežošanai.

**DARBA VIDE**

1. Identificēt darba procesus, kurus var veikt attālināti. Nodrošināt attālināta darba iespēju darbiniekiem, kuri pilnībā vai daļēji spēj veikt savus darba pienākumus ārpus darba telpām.
2. Ieviest elastīgu darba grafiku vai darbu maiņās, nodrošināt šo darbinieku nekrustošanos, t.i. katras maiņas darbinieki nemainās un starp maiņām, ja iespējams, ir pārtraukuma periods personāla nomaiņai.
3. Prioritāri nodrošināt attālinātu darbu vai citus papildu piesardzības pasākumus darbiniekiem, kas ir informējuši darba devēju par esamību riska grupā smagai Covid-19 norisei, piemēram, darbinieki ar hroniskām slimībām (kardiovaskulāras slimības, bronhiāla astma, u.tml.), imūndeficītu, vecumā virs 65 gadiem.
4. Telpās darbiniekiem sēdēt vai strādāt, ievērojot vismaz 2 m distanci vienam no otra.. Pārdomāt darba zonu izvietojumu telpā.
5. Samazināt darbinieku iespējas izmantot citu darbinieku darba vietas, darba piederumus, biroja tehniku, un citu darba aprīkojumu, kā arī kopīgi lietoto virsmu un priekšmetu (skārienjūtīgos ekrānus, datorus, tastatūras, peles, papīrus u.c.) skaitu.
6. Atlikt vai pilnībā atteikties no klātienes sanāksmēm, tās pārceļot uz digitālu vidi, piemēram, plaši lietoti bezmaksas telekonferences rīki “Cisco Webex”, “Microsoft Teams” u. c.
7. Veicināt attālinātu pakalpojumu sniegšanu (piem. pieteikšanās pakalpojumam attālināti), bezskaidras naudas maksājumu veikšanu, iespēju robežās mazināt pakalpojumam veltīto laiku, neprasīt klientam atrasties tuvu darbiniekam, ja klienta klātbūtne nav nepieciešama visu pakalpojuma sniegšanas laiku.
8. Iespēju robežās sniegt visus pakalpojumus ievērojot 2 m distanci un maksimāli saīsinot kontakta laiku ar klientu vai citu darbinieku. Piemēram, iepriekš sagatavojot visu nepieciešamo dokumentāciju vai arī iegūstot nepieciešamo informāciju telefoniski vai elektroniski. Samazināt funkcijas un pakalpojumus, kur iespējams tuvs kontakts ar klientiem vai apmeklētājiem.
9. Ja pakalpojuma sniegšanas laikā nav iespējams nodrošināt 2 m distanci starp darbinieku un klientu un pakalpojuma sniegšanas laiks pārsniedz 15 min., tad ierīko caurspīdīgas aizsargbarjeras starp darbinieku un klientu vai arī darbinieki lieto individuālos aizsardzības līdzekļus – sejas maskas vai sejas vairogus.
10. Samazināt darbinieku iekšējos darba braucienus (starppilsētu komandējumus).
11. Atteikties no jebkādiem korporatīviem pasākumiem, ballēm un svinīgām sanāksmēm.
12. Izvērtēt iespējas atstāt vaļās tās durvis, kuras regulāri lietotas, vai arī šādām telpām ierīkot automātiskas durvis. Izvērtēt iespējas iegādāties durvju rokturu uzliktas, lai tās varētu atvērt ar elkoni, kā arī citas tehnoloģijas, kas samazina tiešu kontaktu.
13. Informēt darbiniekus, ka uz bieža kontakta virsmām var būt vīruss un durvju rokturu, lifta pogu, kafijas automāta pogu spiešanai ieteicams izmantot kādu starpmateriālu (cimdi, papīra salvete, u.c.).
14. Pārvietojoties starp stāviem, pēc iespējas vairāk izmantot kāpnes. Liftus izmantot pa vienam. Liftu var izmantot 2 cilvēki, ja lifta iekšpusē ir iespējams ievērot 2 m distanci.
15. Ja darba laikā nepieciešams lietot individuālos aizsardzības līdzekļus (IAL), veikt darbinieku apmācību par aizsarglīdzekļu pareizu lietošanu. Veikt instruktāžu, kā tos pareizi uzvilkt, lietot/nēsāt un utilizēt slēgta tipa atkritumu tvertnēs. Aizsargstiklus un aizsargbrilles – regulāri dezinficēt un pareizi uzglabāt. Nepieciešamos IAL nosaka darba veids, un to izvēle ir atkarīga no darba aizsardzības speciālista veikta riska novērtējuma.
16. Lai samazinātu inficēšanās riskus sabiedriskajā transportā, aicināt darbiniekus no vienas grupas/maiņas, braucot uz un no darba, izmantot kopbraukšanas iespējas. (Darbinieks ar automašīnu ved uz darbu vienu kolēģi, kuram nav automašīnas). Kopbraucējus cenšas nemainīt. Darba devējs pielāgo darba laikus, lai šoferim un pasažierim sakrīt darba maiņas vienā laikā. Lai samazinātu kontaktpersonu skaitu, vēlams, lai kopbraucēji arī darba laikā ir kopā, strādā vienā telpā.
17. Darba devējam jābūt pieejamai informācijai par visiem darbiniekiem, kontaktinformāciju, maiņu grafiku, darba telpām, kuras darbinieks izmanto u.tml. Informācija pēc pieprasījuma jānodod Slimību profilakses un kontroles centram (SPKC), ja kāds no darbiniekiem vai klientiem saslimst, vai ir pamatotas aizdomas par Covid-19.
18. Organizēt darbu maiņās tā, lai saslimšanas gadījumā apzinot kontaktpersonas, būtu iespēja saglabāt ražošanu, piemēram, lai personas, kuras spēj nodrošināt aizvietojamību specifiskiem procesiem, nestrādā vienā maiņā, telpā.
19. Lai novērstu drūzmēšanos uzņēmuma ēdamtelpā:
	* vēlams iekārtot papildus pagaidu ēdamtelpas;
	* vienlaicīgai darbinieku skaita ierobežošanai uzņēmuma ēdamtelpās, veidot ēdamtelpu izmantošanas grafiku;
	* pēc iespējas organizēt, ka katrs darbinieks pusdieno vienā un tajā pašā vietā (pie tā paša ēdamgalda);
	* vēlams izmantot līdzi ņemtās sagatavotās pusdienas ar saviem galda piederumiem vai piegādātās pusdienas vienreizlietojamos traukos, izmantojot vienreizlietojamos galda piederumus vai savus līdzi ņemtos galda piederumus.
20. Lai novērstu drūzmēšanos darbinieku ģērbtuvēs:
	* vēlams iekārtot papildus pagaidu ģērbtuves;
	* darbiniekiem, kuriem nav darbs, kurā nepieciešama obligāta darba apģērba lietošana, kā, piemēram, pārtikas pārstrādes nozares uzņēmumos, darba devējs izskata iespēju atļaut nepārģērbties.
	* vienlaicīgai darbinieku skaita ierobežošana ģērbtuvē, veidot ģērbtuves izmantošanas grafiku.

**ATGĀDINĀJUMI DARBINIEKIEM UN KLIENTIEM**

1. Brīdināt darbiniekus un klientus, ka darba/pakalpojuma sniegšanas vietā nedrīkst atrasties personas, kam noteikti pašizolācijas, mājas karantīnas vai stingras izolācijas nosacījumi vai kuriem ir elpošanas ceļu infekcijas pazīmes.
2. Atgādināt darbiniekiem, ka pie jebkurām saslimšanas pazīmēm (paaugstināta ķermeņa temperatūra, klepus, rīkles iekaisums, elpas trūkums) jāsazinās ar savu ģimenes ārstu un jāpaliek mājās.
3. Izvērtēt iespēju darbiniekiem mērīt temperatūru, un, ja konstatēta paaugstināta temperatūra, nekavējoties pārtraukt darba pienākumu veikšanu un doties mājās. Ievērot fiziskās distancēšanās, higiēnas un citus piesardzības pasākumus, jo COVID-19 asimptomātiskajiem nēsātājiem var nebūt nekādas slimības pazīmes un/vai paaugstināta temperatūra.
4. Personai, kurai parādās COVID-19 infekcijas pazīmes, nekavējoties jāuzliek sejas maska.
5. Ja darbiniekam nav iespējams nodrošināt 2 m attālumu no klienta un nav aizsargekrāna pakalpojumu sniegšanas laikā, darbinieks var lietot sejas masku vai vairogu. Darbinieku jāinformē par to pareizu un drošu lietošanu, izmešanu un dezinfekciju, kā arī nepieciešamību rūpīgi ievērot citus pasākumus – t.sk. fizisko distancēšanos un higiēnas ievērošanu. Maska nepasargā no saslimšanas, bet, tā samazina infekcijas izplatīšanu, ja ir saslimis, t.sk. asimptomātiski, kāds darbinieks vai klients.
6. Atgādināt darbiniekiem, ka sarokošanās var veicināt vīrusa izplatību un no tās ir jāatsakās.